[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.11.2008

COM(2008) 785 τελικό

2007/0187 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ όσον αφορά την

κοινή θέση του Συμβουλίου για την έγκριση πρότασης οδηγίας του Ευρωπαϊκού Κοινοβουλίου και του Συμβούλιου για την τροποποίηση της οδηγίας 80/181/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις μονάδες μέτρησης

2007/0187 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ όσον αφορά την

κοινή θέση του Συμβουλίου για την έγκριση πρότασης οδηγίας του Ευρωπαϊκού Κοινοβουλίου και του Συμβούλιου για την τροποποίηση της οδηγίας 80/181/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις μονάδες μέτρησης

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο [έγγραφο COM(2007) 510 τελικό - 2007/0187 (COD)]: | 10 Σεπτεμβρίου 2007 |

Ημερομηνία έκδοσης γνώμης από την Ευρωπαϊκή Οικονομική και Κοινωνική Επιτροπή: | 12 Δεκεμβρίου 2007 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 29 Νοεμβρίου 2007 |

Ημερομηνία διαβίβασης της τροποποιημένης πρότασης: | Δ.Υ. |

Ημερομηνία πολιτικής συμφωνίας (Συμβούλιο Γεωργίας, σημείο Α) | 15.07.2008 |

Ημερομηνία έκδοσης της κοινής θέσης (Συμβούλιο): | 18.11.2008 |

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Με την οδηγία 80/181/ΕΟΚ εναρμονίστηκαν εντός της Ευρωπαϊκής Ένωσης οι νόμιμες μονάδες μέτρησης για την έκφραση ποσοτήτων, σύμφωνα με το «Διεθνές Σύστημα Μονάδων» (SI), το οποίο εγκρίθηκε από τη Γενική Διάσκεψη για τα Μέτρα και τα Σταθμά που συστάθηκε από τη Σύμβαση του Μέτρου (Metre Convention) και υπογράφηκε στο Παρίσι στις 20 Μαΐου 1875.

Η οδηγία εξασφαλίζει μια κοινή προσέγγιση βάσει του άρθρου 95 της συνθήκης ΕΚ αίροντας με τον τρόπο αυτό τα εμπόδια στις εμπορικές συναλλαγές χάρη σε μονάδες μέτρησης που ευθυγραμμίζονται με τα διεθνή πρότυπα.

Η πρόταση τροποποίησης της οδηγίας 80/181/ΕΟΚ αποσκοπεί στη συνέχιση της τρέχουσας πρακτικής με τους εξής τρόπους:

- επιτρέπει την επ'αόριστον χρήση συμπληρωματικών ενδείξεων. Με τον τρόπο αυτό θα εξασφαλιστεί η συνέχιση της τρέχουσας πρακτικής και διαρκής ευελιξία όσον αφορά τις μη μετρικές μονάδες στην περίπτωση που δεν υπάρχουν μετρικές μονάδες, π.χ. δυαδικές μετρήσεις στους ηλεκτρονικούς υπολογιστές (bits, bytes)·

- συμπεριλαμβάνει νέα μονάδα SI για την καταλυτική δραστηριότητα (το «katal»), η οποία εγκρίθηκε από τη Γενική Διάσκεψη για τα Μέτρα και τα Σταθμά·

- επιτρέπει στο Ηνωμένο Βασίλειο και στην Ιρλανδία να εξακολουθήσουν να εφαρμόζουν τις περιορισμένες εξαιρέσεις όσον αφορά ειδικές χρήσεις των μονάδων pint, mile και troy ounce, κρίνοντας ότι οι εν λόγω εξαιρέσεις δεν έχουν επιπτώσεις στο διασυνοριακό εμπόριο και στην αρχή της επικουρικότητας, αλλά καταργεί την εξαίρεση για τη χρήση της μονάδας acre για την κτηματογράφηση, η οποία δεν ισχύει πλέον·

- διευκρινίζει το πεδίο της οδηγίας που πρέπει να ευθυγραμμίζεται απόλυτα με τις ισχύουσες Συνθήκες με τη διαγραφή της αναφοράς σε συγκεκριμένους τομείς στους οποίους πρέπει να εφαρμόζεται η οδηγία.

3. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΗΣ

3.1 Γενικές παρατηρήσεις σχετικά με την κοινή θέση

Το Συμβούλιο υποστήριξε την πρόταση της Επιτροπής με την προϋπόθεση ότι θα γίνουν ορισμένες τεχνικές αλλαγές οι οποίες θα αντανακλούν τις εξελίξεις όσον αφορά τα διεθνή πρότυπα σχετικά με τις μονάδες μέτρησης και ότι θα προβλεφθεί διάταξη σχετικά με την υποβολή έκθεσης και, ενδεχομένως, την επανεξέταση, ύστερα από μία δεκαετία.

3.2 Τροπολογίες του Ευρωπαϊκού Κοινοβουλίου που συμπεριλήφθηκαν πλήρως, εν μέρει ή κατ' αρχήν στην τροποποιημένη πρόταση και ενσωματώθηκαν πλήρως, εν μέρει ή κατ’ αρχήν στην κοινή θέση

Δεν υπήρξαν τροπολογίες από το Ευρωπαϊκό Κοινοβούλιο.

3.3 Τροπολογίες του Ευρωπαϊκού Κοινοβουλίου που δεν συμπεριλήφθηκαν στην τροποποιημένη πρόταση και δεν ενσωματώθηκαν στην κοινή θέση

Δεν υπήρξαν τροπολογίες από το Ευρωπαϊκό Κοινοβούλιο.

3.4 Αλλαγές στην αρχική πρόταση που εισήγαγε η τροποποιημένη πρόταση της Επιτροπής, οι οποίες ενσωματώθηκαν στην κοινή θέση

Δεν υπήρξε τροποποιημένη πρόταση.

3.5 Άλλες τροποποιήσεις που εισήγαγε η κοινή θέση του Συμβουλίου σε σχέση με την τροποποιημένη πρόταση

Με την κοινή θέση ενσωματώθηκαν στην αρχική πρόταση τα ακόλουθα σημεία. Πρόκειται για αλλαγές τεχνικού, κυρίως, χαρακτήρα.

Διαγράφονται οι τελευταίες λέξεις “σε μόνιμη βάση ” από την αιτιολογική σκέψη 3.

Αντικαθίστανται οι λέξεις «θα επιτρέψουν» από τις λέξεις «θα μπορούσαν να επιτρέψουν» στην αιτιολογική σκέψη 4 και η αρίθμησή της μεταβάλλεται σε 6.

Μεταβάλλεται η αρίθμηση των αιτιολογικών σκέψεων από 5, 6 και 7 σε 8, 10 και 12 αντίστοιχα.

Προστίθεται η αιτιολογική σκέψη 7 και το άρθρο 1 παράγραφος 5, στοιχεία β), γ) και δ) προκειμένου να προσαρμοστούν οι ορισμοί των μονάδων «ακτίνιο» και «στερακτίνιο» και να συμπεριληφθούν στο άρθρο 1 παράγραφος 5 στοιχείο ε), ούτως ώστε να αντικατοπτρίζουν την κατάργηση των συμπληρωματικών ενδείξεων από το διεθνές σύστημα SI, σύμφωνα με το διεθνές πρότυπο που συμφωνήθηκε το 1995.

Προστίθεται η αιτιολογική σκέψη 9 και το άρθρο 1 παράγραφος 5 στοιχείο α), ώστε να επικαιροποιηθεί ο ορισμός του Kelvin σύμφωνα με το διεθνές πρότυπο που συμφωνήθηκε το 2007.

Προστίθεται η αιτιολογική σκέψη 11 και διαγράφονται από το άρθρο 2 παράγραφος 1, πρώτο εδάφιο οι λέξεις «καθώς και τον πίνακα αντιστοιχίας μεταξύ αυτών των διατάξεων και της παρούσας οδηγίας»· κατά τον τρόπο αυτό καταργείται η υποχρέωση των κρατών μελών να υποβάλουν πίνακα αντιστοιχίας. Η αλλαγή αυτή υπόκειται σε δήλωση της Επιτροπής, βλ. σημείο 5 κατωτέρω.

Προστίθενται η αιτιολογική σκέψη 4, με την οποία τονίζεται η σημασία της προώθησης του συστήματος SI, και η αιτιολογική σκέψη 5, με την οποία εκφράζεται το ενδιαφέρον της ΕΕ για το άνοιγμα τρίτων αγορών αποκλειστικά σε προϊόντα που φέρουν επισήμανση μόνο σε μονάδες του SI. Και οι δύο αιτιολογικές σκέψεις αιτιολογούν την παράγραφο 4 που προστίθεται στο άρθρο 1 με την οποία προβλέπεται η υποβολή εκθέσεων και, ενδεχομένως, την επανεξέταση, στην οποία πρέπει να προβεί η Επιτροπή το αργότερο έως το 2019.

Μεταβάλλεται η αρίθμηση του άρθρου 1 παράγραφος 4 στοιχεία α), β) και γ) σε άρθρο 1 παράγραφος 5 στοιχεία ε), στ) και ζ) αντίστοιχα.

Το άρθρο 1 παράγραφος 4 στοιχείο α) [με τη νέα αρίθμηση άρθρο 1 παράγραφος 5 στοιχείο ε)] περιλαμβάνει ολόκληρο το παράρτημα, κεφάλαιο Ι, σημεία 1.2.2 και 1.2.3 με τις εξής μόνον αλλαγές :

- Αλλαγή του τίτλου του σημείου 1.2.2 από «Παράγωγες μονάδες SI» σε «Γενικοί κανόνες που αφορούν τις παράγωγες μονάδες SI».

- Εισαγωγή στην αρχή του πίνακα που περιλαμβάνεται στο σημείο 1.2.3 δύο νέων σειρών για τις μονάδες «ακτίνιο» και «στερακτίνιο» (βλέπε προαναφερόμενο σημείο για την προσθήκη της αιτιολογικής σκέψης 7) καθώς και της σειράς που είχε προταθεί αρχικά για τη μονάδα «katal» στο τέλος.

4. ΣΥΜΠΕΡΑΣΜΑ

Η Επιτροπή συντάσσεται με την κοινή θέση.

5. ΔΗΛΩΣΗ ΤΗΣ ΕΠΙΤΡΟΠΗΣ

Όσον αφορά τη υποβολή πινάκων αντιστοιχίας από τα κράτη μέλη, η Επιτροπή προέβη σε δήλωση προς την CORPEPER στις 12.12.2007, σύμφωνα με την οποία:

Δήλωση της Επιτροπής σχετικά με την αιτιολογική σκέψη 6α και το άρθρο 2 παράγραφος 1:

«Η Επιτροπή υπενθυμίζει τη θέση της σχετικά με τη δημιουργία, από τα κράτη μέλη, πινάκων αντιστοιχίας που θα συνδέουν τα μέτρα μεταφοράς που λαμβάνονται από τα κράτη μέλη με την οδηγία, προς όφελος των πολιτών, για τη βελτίωση της νομοθεσίας και της διαφάνειας και επιπλέον για τη διευκόλυνση του ελέγχου της συμμόρφωσης των εθνικών κανόνων με τις κοινοτικές διατάξεις.

Η Επιτροπή δεν αντιτίθεται εν προκειμένω σε μια συμφωνία στο πλαίσιο του Συμβουλίου με σκοπό την επιτυχή ολοκλήρωση της διοργανικής διαδικασίας για το ζήτημα αυτό. Προσδοκά ωστόσο να εξετασθεί από κοινού από τα θεσμικά όργανα αυτό το οριζόντιου χαρακτήρα θέμα.»